El XXV Festival de Titelles arriba al Port de Sagunt amb dos representacions
02 de gener 2018

![Imagen 1](/media/4nucipf1/41los-musicos-de-bremen_cuerpo.jpg)![Imagen 2](/media/q1cbo00a/41gallina-del-ous-or_cuerpo.jpg)

La delegació de Cultura de l'Ajuntament de Sagunt continua l'any nou amb el XXV Festival de Titelles. La Casa Municipal de Cultura del Port de Sagunt acollirà, demà dimecres 3 i el dijous 4, dos espectacles de marionetes pensats per al gaudi dels més xicotets. Després del seu pas pel Centre Cultural Mario Monreal de Sagunt amb _Kiti Kraft_ de Bambalina Teatre i _El soldadet de plom_ de Festuc Teatre, el festival arriba al Port de Sagunt. Les representacions començaran a les 18.00 hores i el preu de les entrades és de tres euros per a xiquets i sis euros per a adults.

Demà dimecres 3 de gener, Nebel Teatre presenta _Los músicos de Bremen_. La companyia interpreta la història que narra el conte de Jacob Grimm en la qual existixen quatre animals, un ruc, un gat, un gos i un gall, els amos dels quals han decidit prescindir d'ells, perquè consideren que ja no els són útils per al servici domèstic. Els animals fugen, vivint una aventura solidària, emocionant, disposats a canviar el seu destí. El seu objectiu és arribar a Bremen, ciutat acollidora d'estrangers. En el viatge desmantellaran una gossera il·legal i perseguiran el somni de ser músics, la possibilitat de començar de nou i l'art com a vehicle de superació personal i adaptació social.

El dijous 4 de gener, serà el torn de Zum Zum Teatre que representarà _La gallina dels ous d’or_. Des de Zum zum Teatre conten la història de dos pobres grangers que tenien el costum d'acollir en el corral totes les aus que arribaven extraviades a la granja. Malgrat viure en la més absoluta pobresa, compartien el poc que tenien amb qui més ho necessitava. Un dia va arribar una gallina a la granja que va canviar la seua sort, una gallina de plomes molt blanques. Aquella gallina posava un ou d'or cada dia! La pobresa es va convertir en riquesa i els grangers van començar a viure una vida de luxe i excessos. La riquesa va donar lloc a l'avarícia i la felicitat es va convertir en desgràcia destruint la vida dels dos grangers.

Per a comprar les entrades, els interessats poden fer-ho en el portal de Servientradas, en el telèfon 902 010 284 o en taquilla el mateix dia de la funció una hora abans del començament de l'espectacle.

*   [](http://www.facebook.com/sharer.php?u=https://aytosagunto.es/va/actualitat/el-xxv-festival-de-titelles-arriba-al-port-de-sagunt-amb-dos-representacions/ "Facebook")
*   [](http://twitter.com/share?url=https://aytosagunto.es/va/actualitat/el-xxv-festival-de-titelles-arriba-al-port-de-sagunt-amb-dos-representacions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-xxv-festival-de-titelles-arriba-al-port-de-sagunt-amb-dos-representacions/ "Linked In")
*   [](mailto:?body=https://aytosagunto.es/va/actualitat/el-xxv-festival-de-titelles-arriba-al-port-de-sagunt-amb-dos-representacions/)